DA Den Europæiske Unions Tidende CE 88/581

(2004/C 88 E/0594)

SKRIFTLIG FORESPØRGSEL E-3512/02

af Herman Vermeer (ELDR) til Kommissionen

(10. december 2002)

Om: Problemer i Antwerpen havn med gensidig anerkendelse af visa udstedt af en anden Schengen-stat

Fra den 1. oktober 2002 er den såkaldte Vision-liste i Antwerpen havn udvidet. Nationaliteterne på denne liste skal registreres via en såkaldt STVZ-formular. Nationaliteterne på denne Vision-liste kan ikke rejse videre inden for en Schengen-medlemsstat. De kan fra Belgien rejse til deres oprindelsesland eller udvises til ikke-Schengen-lande som Det Forenede Kongerige eller Schweiz. Reglen gælder også omvendt. Skibsbesætninger af en nationalitet, der er opført på denne Vision-liste, og som vil rejse til Belgien via Amsterdam (Schiphol), Frankfurt eller Paris, tillades ikke passage af den belgiske grænse for at påmønstre et skib, der ligger i en belgisk havn. De tvinges dermed til at rejse direkte til Belgien eller via ikke-Schengen-lande som Schweiz eller Det Forenede Kongerige. Konsekvensen af denne forpligtelse til registrering er, at det belgiske politi ikke længere anerkender visa, der er udstedt af en Schengen-partner. Dette er efter min mening direkte i modstrid med aftalerne mellem Schengen-landene.

Kan Kommissionen som den instans, der overvåger Schengen-aftalen, undersøge og forklare dette forhold nærmere? I hvilken udstrækning er de belgiske myndigheders udarbejdelse af en Vision-liste tilladt efter Schengen-aftalen? Hvad er de belgiske myndigheders kriterier for at opføre lande på denne liste? Hvorfor må nationaliteterne på denne liste indrejse direkte til Belgien eller via ikke-Schengen-lande? Er denne udvidede Vision-liste måske en fordækt støtteforanstaltning til fordel for lufthavnen i Bruxelles? Kan Kommissionen skaffe klarhed i dette spørgsmål?

Supplerende svar afgivet på Kommissionens vegne af António Vitorino

(2. juli 2004)

Efter at have analyseret oplysningerne fra de kompetente myndigheder kan Kommissionen give det ærede medlem følgende yderligere oplysninger:

— For det første kan Kommissionen bekræfte, at oplysningerne i det første svar, nemlig at den »Vision-liste«, som det ærede medlem taler om, svarer til en udveksling af oplysninger mellem de stater, der anvender Schengen-reglerne, om tredjelande, der er underkastet forudgående høring i henhold til bilag 5B i de fælles konsulære instrukser.

— Sømænd, der er underkastet visumpligt, og som hører til i den kategori af udlændinge, der ikke kan få udstedt visum uden forudgående høring, kan undtagelsesvis få udstedt et visum ved grænsen, dog således at dette udelukkende er gyldigt i udstedelsesstaten. Denne mulighed, der følger af to afgørelser truffet af eksekutivkomitéen, der blev nævnt i det første svar, er bevaret i den nuværende ordning ifølge Rådets forordning (EF) nr. 415/2003 af 27. februar 2003 om udstedelse af visum ved grænsen, herunder udstedelse af visum til søfolk i transit (1), der ophævede de to ovennævnte afgørelser.

— De forhold, som det ærede medlem nævner, er således ikke et spørgsmål om anerkendelse af visa udstedt af en anden Schengen-stat, men udelukkende et spørgsmål om anvendelse af de gældende bestemmelser; den eneste mulighed, ovennævnte sømænd har for at indrejse på en given Schengenstats område (i dette tilfælde Belgien), er at indrejse direkte fra et tredjeland i Belgien og få udstedt visum med begrænset gyldighed til dette område, hvis de nødvendige betingelser er opfyldt.

— Ifølge oplysningerne fra de belgiske myndigheder er STZV-formularen et arbejdsdokument, der udfyldes af repræsentanter for værfterne, som er obligatorisk for alle sømænd og bestemt for de myndigheder, der har ansvaret for grænsekontrol. Dokumentet indeholder en række oplysninger om sømanden, herunder dennes identitet, rejsedokumenter, skib osv. Disse oplysninger er en forudsætning for en eventuel udstedelse af visum. Oplysningerne kræves ligeledes ifølge forordning (EF) nr. 415/2003 (se formular i bilag II i forordningen).

(1) EUT L 64 af 7.3.2003.